Sygate Personal Firewall
Sygate Personal Firewall holder naturligvis også øje med trafikken den anden vej, så du ikke har programmer på computeren, der sender informationer ud.

Sygate Personal Firewall yder beskyttelse på Internet. Når programmet er installeret, holder det øje med, hvilke programmer der forsøger at skabe adgang til Internet, og beder dig om en godkendelse, før adgangen åbnes. 

Du behøver altså intet at foretage dig ud over at godkende de programmer, du bruger på nettet. Du har dog adskillige muligheder for at konfigurere programmet. 

Start Sygate Personal Firewall, klik på knappen “Register Later”, derefter åbnes programvinduet. På skydeknappen nederst i programvinduet kan du regulere sikkerhedsniveauet, fra “OFF”, over “LOW”, “MEDIUM” og “HIGH” til “ULTRA”, der helt lukker for adgang til Internet. Klikker du på knappen “Config”, åbnes et nyt vindue med et væld af faneblade. Vil du have forklaring på alle programmets mange indstillingsmuligheder, skal du fra programvinduet klikke på knappen ”Help”, det åbner programmets hjemmeside, hvor du kan finde en omfattende hjælpetekst. 

I konfigurations-vinduet er der to faneblade, du bør være opmærksom på, “Options”, hvor du kan sætte et password for programmet, og “Security Schedule”, hvor du automatisk kan sætte sikkerhedsniveauet til at være “ULTRA” i visse perioder af døgnet, og når pauseskærmen er aktiv.

De indstillinger, Sygate Personal Firewall har fra starten, dækker behovet hos de fleste brugere, du kan derfor trygt installere programmet og bruge det uden at foretage nogen ændringer. Bemærk, at programmet kun er gratis til brug for private. Nye versioner finder du på Internet på adressen www.sygate.com